《家藏书画乱后云散》
清代·陈式金

吾家蓄真迹，至宝千百计。藉作烟云观，自娱期勿替。

谁料风尘生，角声遍吴地。食肉鄙者多，吾侪孰为庇。

因念悬堂轴，性命倚难弃。旁人为我谋，捆载速远递。

家庄有凤凰，强半与藏置。一夕忽通神，迥作流水逝。

神物难久常，久常自生弊。素书绝嗜欲，谓所以除累。

盛乃衰之源，春芳秋自悴。熊祥宝玉杯，转转牢狱繫。

娄东翠华居，翰墨曾为厉。何况值乱世，长物非所利。

早愿奏凯歌，故剑得合契。早愿归故乡，旧物得更睨。

人获与我获，取舍听其意。作歌聊自解，无用生怨怼。

作者简介：字以和，号寄舫，以同知分发浙江不赴。秉性恬憺，收藏书法名画，精于鉴别，喜山水，得元人超逸之致，筑别业于宅畔，名曰“适园”，园中画室曰“易画轩”，与人约画者，必以颂诗相易，一时四方名人投赠，题赠诗文成编行世。平日以书画吟咏自娱。著有《适园自娱草》。子羲唐丙戌进士，工部主事。